Πεζοπόροι Χαλανδρίου "Ευριπίδης"

Κυριακή 30 Αυγούστου 2020: Εκδρομή στο Ναύπλιο
2020-08-30
Κάναμε μπάνιο στην φανταστική παραλία του Καραθώνα, περιηγηθήκαμε στις πολυάριθμες πλατείες του κοσμοπολίτικου Ναυπλίου, ανεβήκαμε στο εντυπωσιακό Κάστρο Παλαμήδι στην κορυφή του λόφου με τα 999 σκαλοπάτια, θαυμάσαμε το Φρούριο Μπούρτζι και περπατήσαμε στα γραφικά σοκάκια και χαλαρώσαμε στα αμέτρητα γραφικά μαγαζιά για ένα καφέ ή για φαγητό.

Κυριακή 19 Ιουλίου 2020: Νυχτερινή πεζοπορία στην Βραυρώνα
2020-07-19
Οι Πεζοπόροι Χαλανδρίου «Ο Ευριπίδης» απολαύσαμε έναν όμορφο απογευματινό περίπατο στην Βραυρώνα. Περπατήσαμε 6 χιλιόμετρα πλάι στην θάλασσα από χωματόδρομο μέχρι το Αρχαιολογικό Μουσείο Βραυρώνας και επιστρέψαμε για πικ-νικ και βραδινό μπάνιο στην παραλία της Χαμολιάς.

Τετάρτη 15 Ιουλίου 2020: Καταρράκτες Βαλανάρι στο Ντράφι Πεντέλης
2020-07-15
Οι Πεζοπόροι Χαλανδρίου «Ο Ευριπίδης» πεζοπορήσαμε στον εκπληκτικό Καταρράκτη Βαλάναρη στο Ντράφι Πεντέλης την Τετάρτη 15 Ιουλίου το απόγευμα και απολαύσαμε τα κρυστάλλινα νερά του.

Κυριακή 12 Ιουλίου 2020: Νυχτερινή πεζοπορία στην Νέα Μάκρη
2020-07-12
Κυριακή 12 Ιουλίου 2020, στην Νέα Μάκρη με νυχτερινή πεζοπορία δίπλα στο κύμα της θάλασσας από την Αγία Κυριακή μέχρι το λιμάνι του τύμβου Μαραθώνα.

Κυριακή 28 Ιουνίου 2020: Πεζοπορία στον αρχαιολογικό χώρο του Ηραίου και την Λίμνη Βουλιαγμένης Λουτρακίου
2020-06-28
Περιηγηθήκαμε στα ερείπια του αρχαίου ναού που ήταν αφιερωμένος στην Θεά Ήρα, στο εκκλησάκι του Αγίου Νικολάου και στον Φάρο Μελαγκάβι που δεσπόζει στο ακρωτήριο του Ηραίου, τον μεγαλύτερο φάρο του κορινθιακού κόλπου ο οποίος λειτούργησε για πρώτη φορά το 1897 και χωρίζει τη βόρεια είσοδο του όρμου της Κορίνθου από τον Κόλπο των Αλκυονίδων.
Στο τέλος της πεζοπορίας οι συμμετέχοντες έκαναν μπάνιο στην πανέμορφη Λιμνοθάλασσα, στις όχθες της οποίας καταλήγουν τα Γεράνεια Όρη. Τα γαλαζοπράσινα νερά της μαζί με το φυσικό πευκοδάσος της περιοχής την κάνουν ένα παραδεισένιο τοπίο με γαλήνια ατμόσφαιρα. Η εκδρομή ολοκληρώθηκε με φαγητό και διασκέδαση στις πολλές ταβέρνες της Λίμνης.

Σαββατοκύριακο 20 & 21 Ιουνίου 2020: Rafting στον ποταμό Λούσιο και πεζοπορία στον Λάδωνα
2020-06-20 00:00 - 2020-06-21 00:00 (Europe/Athens)
Ανακάλυψαν τις κρυφές ομορφιές της Λίμνης Λάδωνα και γνώρισαν το ζεστό καλωσόρισμα των κατοίκων της Μυγδαλιάς Γορτυνίας, ενός παραδοσιακού οικισμού που συναντάς τον αυθεντικό βουνίσιο τρόπο ζωής.
Πεζοπόρησαν σε μονοπάτια εξαιρετικού φυσικού κάλλους γύρω από την Λίμνη Λάδωνα. Μια περιοχή εκπληκτικής ομορφιάς όπου έχει ανακηρυχθεί οικολογικό πάρκο.
Ιδιαίτερα θερμή ήταν η υποδοχή του Αντιπροέδρου της Βουλής και Βουλευτή Αρκαδίας κ. Οδυσσέα Κωνσταντινόπουλου, ο οποίος έλκει την καταγωγή του από την Μυγδαλιά. Ο κ. Κωνσταντινόπουλος ξενάγησε τους Πεζοπόρους στις ομορφιές του τόπου του και ο σύλλογος τον ευχαριστεί για την απλόχερη και ζεστή φιλοξενία που τους προσέφερε.
Το Σάββατο οι μικροί και μεγάλοι πεζοπόροι έμαθαν για την παρασκευή μελιού από τους μελισσοκόμους Χρήστο και Μηνά Μαραγκό, και περιηγήθηκαν στα εκπληκτικά μονοπάτια γύρω από την Λίμνη Λάδωνα αγναντεύοντας ένα φανταστικό ηλιοβασίλεμα. Έφαγαν στην μοναδική τοπική ταβέρνα του χωριού φρέσκα προϊόντα της περιοχής, διασκέδασαν, χόρεψαν και έζησαν μια αλησμόνητη εμπειρία διανυκτέρευσης σε στυλ κάμπινγκ.
Την Κυριακή εξερεύνησαν το πανέμορφο χωριό της Δημητσάνας και η περιπέτεια ολοκληρώθηκε με rafting στον ποταμό Λούσιο. Κωπηλάτησαν με την επαγγελματική βοήθεια της Trekking Hellas στα κρυστάλλινα νερά του ποταμού, σε διαδρομές με πυκνή βλάστηση, κατακόρυφα βράχια, καταρράκτες και γεφύρια, κολύμπησαν και ανακάλυψαν τα κρυμμένα θαύματα του Λούσιου.

Κυριακή 14 Ιουνίου 2020: Περπατάμε, διασκεδάζουμε, καθαρίζουμε τη… ΡΕΜΑΤΙΑ στο Χαλάνδρι
2020-06-14
Η είσοδος στη Ρεματιά θα γίνει από την οδό Πάρνηθας & Λακωνίας (Φραγκοκλησιά) στις 9:30π.μ. και η ολοκλήρωση της διαδρομής θα είναι στο πλάτωμα του Προφήτη Ηλία.
Κατά τη διάρκεια της διαδρομής οι συμμετέχοντες θα έχουν την ευκαιρία να γνωρίσουν τα δέντρα και τα φυτά της Ρεματιάς, και να θαυμάσουν τον μοναδικό πνεύμονα οξυγόνου της πόλης μας.

Κυριακή 7 Ιουνίου 2020: Πεζοπορία στους Καταρράκτες της Ραπεντώσας
2020-06-07
Η πεζοπορία μας ξεκίνησε από το Φράγμα της Ραπεντώσας στο πανέμορφο φαράγγι με τελικό προορισμό τους Καταρράκτες Ραπεντώσας. Μια εκπληκτική διαδρομή 5χλμ., μέσα από το ποτάμι, μέχρι τα κρυστάλλινα νερά του καταρράκτη. Κάποιοι από τους συμμετέχοντες κολύμπησαν στα δροσερά νερά της λίμνης.

Κυριακή 31 Μαΐου 2020: Πεζοπορία στον Υμηττό
2020-05-31
Επισκεφτήκαμε το σπήλαιο του λιονταριού. Στην συνέχεια ανεβήκαμε στην κορυφή Κορακοβούνι όπου θαυμάσαμε την μοναδική πανοραμική θέα και από τις δύο πλευρές του Υμηττού.

Κυριακή 24 Μαΐου 2020: Πεζοπορία στα Γερμανικά Οχυρά της Ραφήνας.
2020-05-24
Πεζοπόρησαν στο πευκόφυτο δάσος του λόφου της Παναγίτσας, που αποτελεί φυσική προέκταση των νοτιοανατολικών παρυφών του Πεντελικού όρους, και ονομάζεται “Δάσος Οχυρό”.Κρυμμένα πίσω από σκουριασμένες μεταλλικές πόρτες και καταπακτές στην καρδιά της πόλης ή μέσα σε λόφους βρίσκονται σπαρμένα παλιά πολεμικά οχυρά των Γερμανών κατακτητών. Η ιστορία του οχυρού της Ραφήνας ξεκινά με την είσοδο των Γερμανών στη Ραφήνα. Γερμανοί κυρίως αυστριακής καταγωγής, έφτασαν πρώτη φορά στη Ραφήνα την Πρωτομαγιά του 1941. Οι Γερμανοί επιστράτευσαν όλους τους κατοίκους της Ραφήνας από 16 έως 60 χρονών και τους υποχρέωναν σε αγγαρεία στην κατασκευή του οχυρού. Κατασκεύασαν στο λόφο Παναγίτσα, που βρίσκεται νοτιοδυτικά από το κέντρο της πόλης της Ραφήνας, οχυρωματικά έργα για την επίβλεψη του παρακείμενου λιμένα.

Κυριακή 15 Μαρτίου 2020: Πεζοπορία στο Κτήμα Συγγρού
2020-03-15
Πρόκειται για ένα πάρκο έκταση 950 περίπου στρεμμάτων, στο μεγαλύτερο ποσοστό τους καλυμμένα με χαλέπιο Πεύκη, ενώ αποτελεί το μοναδικό εναπομείναν φυσικό δάσος της ευρύτερης περιοχής και ολοκλήρου του λεκανοπεδίου Αττικής.
Είναι ένα πολύ μεγάλο άλσος με πολλά πεύκα και άλλα δέντρα, και πολλά μονοπάτια και δρομάκια για περιπάτους και αθλητικές δραστηριότητες. Περπατήσαμε μία όμορφη διαδρομή μέσα στο Δασόκτημα, επισκεφτήκαμε τον Πύργο Ανδρέα Συγγρού, ένα αρχιτεκτόνημα του Ερνέστου Τσίλλερ που κατασκευάστηκε από τον Ανδρέα Συγγρό ως εξοχική έπαυλη και χρονολογείται τον 19ο αιώνα. Επισκεφτήκαμε το Μουσείο Μελισσοκομίας και το παρεκκλήσιο του Αγίου Ανδρέα, όπου βρίσκεται παραπλεύρως του Πύργου Ανδρέα Συγγρού και αποτελεί την μοναδική ορθόδοξη εκκλησία της Ελλάδας που έχει γοτθικό ρυθμό. Θαυμάσαμε τις γραφικές λίμνες που αποτελούν το υγρό στοιχείο του Δασοκτήματος και ολοκληρώνει την εικόνα του.
Ήταν μια υπέροχη μέρα για όλη την παρέα…

Σάββατο 22 Φεβρουαρίου 2020: Αποκριάτικο Πάρτυ
2020-02-22
Οι φίλοι μας φόρεσαν το καλύτερο αποκριάτικο χαμόγελο τους, και με τις εκπληκτικές αποκριάτικες στολές τους ξεφαντώσαμε όλοι μαζί σε ένα εκρηκτικό και απόλυτα partying σε ρυθμούς καρναβαλιού.

Κυριακή 16 Φεβρουαρίου 2020: Πεζοπορική Εκδρομή στη Λίμνη Μαραθώνα
2020-02-16
Πρώτος μας σταθμός το μοναστήρι της Μονής Παντοκράτορος στο Νταού Πεντέλης, όπου περιηγηθήκαμε στο ιστορικό αυτό μοναστήρι. Στη συνέχεια επισκεφθήκαμε τον πύργο Οινόης στο φράγμα της λίμνης του Μαραθώνα και πεζοπορήσαμε σε ένα όμορφο μονοπάτι (από το Μαραθώνα προς το φράγμα και επιστροφή) 7,3 χλμ . Πρόκειται για ένα βατό μονοπάτι με τρεχούμενα νερά και πλατάνια. Επίσης, επισκεφτήκαμε το Μουσείο της ΕΥΔΑΠ και ενημερωθήκαμε για την ιστορία της κατασκευής του φράγματος. Κλείσαμε την εκδρομή μας με ένα όμορφο πικ νικ στην λίμνη Μαραθώνα.

Κυριακή 9 Φεβρουαρίου 2020: Εκδρομή Πεζοπορία Ιπποκράτειος Πολιτεία - Βασιλικά Κτήματα
2020-02-09
.Περιηγηθήκαμε στα βασιλικά κτήματα και επιστρέψουμε στο εκκλησάκι της Αγίας Τριάδας κάνοντας μια πολύ όμορφη διαδρομή ~3,5 χλμ.

Κυριακή 2 Φεβρουαρίου 2020: Πεζοπορία και επίσκεψη στο Σπήλαιο της Παιανίας
2020-02-02
Το σπήλαιο ανακαλύφθηκε τυχαία το 1926 και χαρτογραφήθηκε το 1954 από τους Ιωάννης και Άννα Πετροχείλου. Η σημερινή τεχνητή είσοδος, μήκους 17 μέτρων, ανοίχθηκε τη δεκαετία του 1960 για τη διευκόλυνση των επισκεπτών.
Το σπήλαιο αποτελείται από μία αίθουσα διαστάσεων περίπου 60 επί 60 μέτρων, η οποία χωρίζεται εσωτερικά με κολώνες και πέτρινα παραπετάσματα. Το χαμηλότερο σημείο της αίθουσας βρίσκεται στα ανατολικά, σε υψόμετρο 504,4 μέτρα και στο ψηλότερο στα δυτικά, σε ύψος 525,2 μέτρων. Το σπήλαιο χαρακτηρίζεται από την ύπαρξη κολώνων, οι οποίες αποτελούν το κύριο διάκοσμό του από πλευράς όγκου.

Κυριακή 26 Ιανουαρίου 2020: Κοπή Πρωτοχρονιάτικης Πίτας
2020-01-26
Την εκδήλωση τίμησαν με την παρουσία τους: ο Δήμαρχος Χαλανδρίου κ. Σίμος Ρούσσος, ο Πρόεδρος του Δημοτικού Συμβουλίου κ. Γεράσιμος Λιμπεράτος, ο Αντιδήμαρχος Πολιτισμού κ. Σέργιος Γκάκας, ο Αντιδήμαρχος Αθλητισμού – Εξυπηρέτησης Πολιτών κ. Χάρης Μαυρουδής, ο επικεφαλής της παράταξης «Χαλάνδρι σε Δράση» κ. Γιώργος Κουράσης, ο επικεφαλής της παράταξης «Χαλάνδρι Ορίζοντας 2023» κ. Μάνος Κρανίδης, ο δημοτικός σύμβουλος και εκπρόσωπος της παράταξης «Λαϊκή Συσπείρωση Χαλανδρίου» κ. Ανδρέας Οικονόμου, η δημοτική σύμβουλος και εκπρόσωπος της παράταξης «Μένω στο Χαλάνδρι» κα Τάνια Καραγιάννη, οι δημοτικοί σύμβουλοι κ. Κώστας Αγγελής, κ. Γιάννης Αντωνιάδης, κ. Γιώργος Θέος, κα Ευγενία Κατούφα, κ. Θάνος Τσιαμπάς καθώς και εκπρόσωποι του Συλλόγου Προστασίας Περιβάλλοντος & Ρεματιάς Πεντέλης-Χαλανδρίου και του Σώματος Εθελοντών Χαλανδρίου.
Ο Πρόεδρος καλωσόρισε τους παρευρισκόμενους/ες, και ευχήθηκε σε όλους καλή χρονιά με υγεία, δύναμη και αισιοδοξία. Αναφέρθηκε στο όραμα, τους σκοπούς και τις δράσεις του Συλλόγου Πεζοπόρων, όπως την συστηματική καλλιέργεια της επαφής με την φύση, την διάδοση της ορεινής πεζοπορίας, ορειβασίας, αναρρίχησης και ποδηλασίας, την εκμάθηση μορφών επιβίωσης στο φυσικό περιβάλλον, την διαφύλαξη της φυσικής μας κληρονομιάς και την προστασία του περιβάλλοντος.
Την εκδήλωση χαιρέτησαν ο Δήμαρχος Χαλανδρίου καθώς και οι επικεφαλής και οι εκπρόσωποι των δημοτικών παρατάξεων που παρευρέθηκαν, δηλώνοντας την στήριξη τους στις δράσεις του συλλόγου μας, και στους οποίους δόθηκαν συμβολικά δώρα μαζί με τις ευχές του Διοικητικού Συμβουλίου των Πεζοπόρων Χαλανδρίου για μια καλή και δημιουργική χρονιά στη πόλη μας.
Το φλουρί της πίτας του Διοικητικού Συμβουλίου κέρδισε ο Δήμαρχος Χαλανδρίου κ. Σίμος Ρούσσος, ο οποίος δήλωσε με ιδιαίτερη συγκίνηση ότι ήταν η πρώτη φορά που του έπεφτε το τυχερό φλουρί σε κοπή Βασιλόπιτας. Όλοι του ευχήθηκαν «καλή τύχη» για τη νέα χρονιά. Επίσης, άλλοι 6 τυχεροί κέρδισαν φλουρία μαζί με δώρα, προσφορά του Συλλόγου και των χορηγών μας.

Κυριακή 5 Ιανουαρίου 2020: Θεοφάνεια στην Λίμνη Δόξα
2020-01-05
Επισκεφτήκαμε το Μοναστήρι του Αγίου Γεωργίου. Δοκιμάσαμε το γνωστό γλυκό τριαντάφυλλο της Μονής και θαυμάσαμε την πανοραμική θέα προς την λίμνη. Στην συνέχεια περπατήσαμε σε βατό χωματόδρομο και επισκεφθήκαμε τα μετέωρα της Κορινθίας, την Παναγία των Βράχων. Το μεσημεράκι απολαύσαμε τις υπέροχες ταβέρνες της περιοχής.

Διαμαρτυρία ενάντια στην καταστροφή των ελληνικών βουνών στο Μοναστηράκι
2019-12-11
Την Τετάρτη 11 Δεκεμβρίου και ώρα 18:00 μ.μ. ο σύλλογος μας, ανταποκρινόμενος στο κάλεσμα της ομοσπονδίας φίλων του δάσους, διαμαρτύρεται ενάντια στην καταστροφή του ελληνικού βουνού από τα αιολικά πάρκα στην πλατεία στο Μοναστηράκι.
Ημέρα βουνού και η ομοσπονδία φίλων του δάσους με την συμμετοχή φυσιολατρικών συλλόγων και πεζοπορικών ομάδων ενώνουν τις δυνάμεις τους και διαμαρτύρονται ενάντια στα αιολικά πάρκα που καταστρέφουν τα ελληνικά δάση. Όλοι μαζί οφείλουμε να παλέψουμε για την διατήρηση του δασικού πλούτου μας.

Καλάβρυτα Δρόμος Θυσίας 2019
2019-12-08
Ο Σύλλογος μας την Κυριακή 08 Δεκεμβρίου συμμετείχε στον Αγώνα Δρόμου του Καλαβρυτινού Ολοκαυτώματος «Δρόμος Θυσίας 2019» στο πλαίσιο των εκδηλώσεων μνήμης του Ολοκαυτώματος.
Ο αγώνας απόστασης 10χλμ διοργανώθηκε ως ελάχιστο δείγμα τιμής στους εκτελεσθέντες από τα Ναζιστικά στρατεύματα κατοχής στις 13 Δεκεμβρίου του 1943 και την ολική καταστροφής των Καλαβρύτων ως μαζικά αντίποινα για την εκτέλεση Γερμανών στρατιών από τους αντάρτες.
Στον αγώνα συμμετείχαν πάνω από 500 αθλητές και αθλήτριες. Μέλη του συλλόγου μας έδωσαν δυναμικά το παρών. Το αθλητικό γεγονός διοργάνωσε ο Δήμος Καλαβρύτων, με την Γραμματεία του Ανώτατου Συμβουλίου Αθλητισμού Ενόπλων Δυνάμεων.
Μετά το πέρας των αγώνων επισκεφτήκαμε το μνημείο πεσόντων των Καλαβρύτων, ο Τόπος Θυσίας όπως αναφέρεται ο λόφος στον οποίο οδηγήθηκαν άνδρες από 14 χρονών και πάνω, τους οποίους και εκτέλεσαν.
Η εξόρμηση μας ολοκληρώθηκε με περιήγηση στην όμορφη πόλη των Καλαβρύτων και φαγητό στα όμορφα ταβερνάκια της.

Πεζοπορία στην Δίρφη - Στενή Ευβοίας
2019-11-17
Τα μέλη του συλλόγου μας έζησαν μια πανέμορφη εμπειρία πεζοπορώντας στο πανέμορφο βουνό της Δίρφης
Η οροσειρά της Δίρφυς αποτελεί το υψηλότερο νησιωτικό βουνό, με την κορυφή Δίρφη να φτάνει στα 1170 μέτρα. Μόλις 1,5 ώρα από την Αθήνα, το βουνό της Δίρφυς στην Εύβοια, είναι μια εξαιρετική επιλογή για εκδρομή,ορειβασία και παιχνίδια στο χιόνι. Αρχικός προορισμός μας η Στενή Ευβοίας, ένα μικρό ήσυχο χωριό στους πρόποδες του όρους Δίρφυς. Περπατήσαμε σε ένα όμορφο και πυκνό ελατόδασος, το δάσος της Δίρφυς, το οποίο σε οδηγεί στο όμορφο καταφύγιο “Μιχάλης Νικολάου”
Στο τέλος ήπιαμε καφέ και φάγαμε στις γραφικές ταβέρνες της Στενής.

Πεζοπορία στο Καταφύγιο Μπάφι στην Πάρνηθα
2019-11-03
Την Κυριακή 3 Νοεμβρίου περπατήσαμε στην Πάρνηθα, πεζοπορώντας στο πανέμορφο βουνό μέχρι το ιστορικό καταφύγιο Μπάφι, όπου ήπιαμε καφέ και γευτήκαμε τα περίφημα εδέσματα του καταφυγίου.

Κατάθεση στεφάνου στο Δίστομο και επίσκεψη στην Κρύα Λειβαδιάς
2019-10-20
Ο Σύλλογος μας τίμησε το Μνημείο Πεσόντων του Ολοκαυτώματος στο ιστορικό Δίστομο καταθέτοντας στεφάνι
Στην συνέχεια επισκεφτήκαμε την Κρύα Λειβαδιάς με τους εντυπωσιακούς καταρράκτες της και με τα πλακόστρωτα μονοπάτια. Προσκυνήσαμε στην Μόνη του Όσιου Λουκά και επισκεφτήκαμε την Αγία Ιερουσαλήμ με τα 700 σκαλοπάτια της. Είχαμε την χαρά να περπατήσουμε στα σοκάκια της πανέμορφης Κρύας και να θαυμάσουμε τους καταπληκτικούς καταρράκτες της.

Πεζοπορία στην Καισαριανή
2019-10-06
Οι Πεζοπόροι Χαλανδρίου «Ο Ευριπίδης» την Κυριακή 6 Οκτωβρίου περπάτησαν στο εκπληκτικής ομορφιάς αισθητικό δάσος της Μονής Καισαριανής.
Η πεζοπορία ξεκίνησε από το στο πυροφυλακιο της Καισαριανης, επισκευτήκαμε τον Βυζαντινό Ναο και ανεβήκαμε στην Μονή Καισαριανής.
Στην Καλοπούλα είχαμε ελεύθερο χρόνο για ξεκούραση και πιν νικ δίπλα στην λιμνούλα

Περιήγηση στο ιστορικό κέντρο της Αθήνας
2019-09-29
Οι Πεζοπόροι Χαλανδρίου «Ο Ευριπίδης» εξορμούν στο εκπληκτικό ιστορικό κέντρο της Αθήνας, περπατούν ανάμεσα στην ιστορία της πόλης και ξεναγούνται στα αρχαία μνημεία της και στην Ακρόπολη και επισκέπτονται το ιστορικό μουσείο Κανελόπουλος.

Πεζοπορία στην Σπηλιά του Νταβέλη – Πεντέλη
2019-09-22
Ο Σύλλογος μας πεζοπόρησε έως την υπέροχη Σπηλιά του Νταβέλη στην περιοχή της Πεντέλης.

Κάναμε δύο υπέροχες πεζοπορικές διαδρομές.
Η μια διαδρομή απόστασης 1 χλμ σε χωματόδρομο, ξεκινώντας από τον κεντρικό δρόμο προς την σπηλιά.
Η δεύτερη διαδρομή απόστασης 2 χλμ στο δρόμο της λιθαγωγίας από τη σπηλιά προς τη νέα Πεντέλη.
